Una plataforma Open Banking que ofereix solucions per registrar més ràpidament nous usuaris, moure i gestionar diners de forma automatitzada, i fer lectures de les dades bancàries de clients gràcies a una API que ells defineixen com a potent, però senzilla.
Què és una plataforma Banking as a Service?
Un BaaS és una plataforma que ofereix serveis al món online basats en tres pilars.
Coneixement de client (KYC, o 'know your customer'), informació de client en temps real, i moviment de diners.
Amb aquestes eines podem resoldre a qualsevol empresa totes les problemàtiques que puguin tenir tant en la prevenció de frau, millora de decisions per prevenir risc, així com automatització de tots els seus moviments de diners, tant d'entrada com de sortida.
Podríem dir que som una "caixa d'eines" financeres per millorar els processos de negoci de les empreses.
Com s'ús acudeix la idea de crear aquest servei?
Tots dos fundadors tenim una trajectòria dintre del món financer.
En el moment que vam voler automatitzar diferents processos a les nostres anteriors empreses, ens vàrem adonar de la complexitat de poder-ho fer i com de complicat era trobar proveïdors que ens poguessin oferir eines efectives.
Quan tots dos vam decidir tornar al món emprenedor, vam tenir molt clar que volíem crear una empresa que resolgués aquesta problemàtica al mercat.
Actualment, al nostre principal mercat, que és el mercat espanyol, estem oferint serveis d'onboarding (coneixement i registre del client), agregació bancaria i d'iniciació de pagaments.
A altres mercats estem oferint onboarding i agregació, però la idea és poder oferir en breu iniciació de pagaments.
Qui és el vostre potencial client?
El nostre potencial client és aquell que gestiona grans volums d'informació i té un elevat grau de transaccionalitat.
Especialment si són quantitats petites.
Generalment operen al món online i requereixen de respostes en temps real.
Per exemple, podríem parlar del món financer (préstecs i micropréstecs, finançament online, assegurances), però també altres com el món travel, ecommerce, entre d'altres.
Operem a Espanya, Polònia, Itàlia, Portugal i tenim un primer pilot a República Dominicana (per testejar Amèrica Llatina).
També estem en proves per començar a operar França.
I quins són els projectes de futur de Unnax?
Els principals projectes es basen en escalabilitat internacional.
Bàsicament poder cobrir tot el mercat europeu i iniciar l'escalabilitat a Amèrica Llatina.
En paral·lel estem en procés de regulació per poder obtenir llicència d'entitat de diners electrònics (el que vindria a ser com un banc digital).
Gairebé 280 milions d'euros moguts, 36 milions d'extractes bancaris, 439 mil identitats registrades...
En els últims 6 mesos ens hem multiplicat per 2.
Ara que ja podem traccionar de manera estable i consistent, la idea és accelerar el model i replicar-lo pels diferents països on volem operar.
No sou un banc, però oferiu tecnologies bancàries...
Efectivament no som un banc com a tal, de fet el que volem és poder oferir serveis bancaris als nostres clients.
És a dir, nosaltres no oferim productes financers com préstecs, estalvi, etc. El que oferim és la tecnologia necessària perquè un banc o una entitat financera pugui oferir aquests serveis amb la millor experiència d'usuari possible i que pugui a l'hora ser escalable.
Quin valor afegit oferiu als vostres clients que no li pugui donar la seva entitat bancària?
Nosaltres som un model B2B2C, que vol dir que servim a empreses que serveixen a consumidors.
És a dir, oferim a aquestes empreses tecnologia financera perquè elles puguin crear productes disruptius i innovadors per als seus clients finals.
Amb quines dificultats us vau trobar durant el procés de posar en marxa la startup?
Primer el finançament, i després la credibilitat.
Ens movem en entorns financers que sovint demanen als seus proveïdors molts condicionants que una empresa jove encara no té.
Per tant, vàrem haver de començar amb empreses petites i anar generant confiança al mercat fins que les grans comencessin a posar-nos al radar.
Quina ha estat la major satisfacció que heu tingut fins ara?
La satisfacció més gran és el dia a dia.
Com a fundadors, Unnax és el nostre fill i dia a dia el veiem créixer i fer-se gran.
Barcelona seria la millor ciutat per iniciar un projecte emprenedor?
Barcelona és un molt bon lloc per iniciar una empresa tecnològica.
La ciutat atreu moltíssim talent, que és el nostre principal actiu a l'empresa.
A banda nosaltres dos som d'aquí i pensem que és important poder fer un gran projecte a la nostra ciutat.
Potser l'opció més fàcil hagués estat iniciar el projecte a Londres o Berlín, però nosaltres volem donar exemple que des de Barcelona també es poden fer grans coses.
Heu rebut recolzament per part de l'administració pública?
Si, Unnax ha rebut suport financer d'ENISA.
El principal consell que donaria és que ser emprenedor no és fàcil.
No pots marcar com a objectiu mai els diners.
Aquests si de cas són la conseqüència d'una feina ben feta, però mai l'objectiu.
El segon que li diria és que emprendre és qualsevol cosa menys un camí de roses.
S'ha de ser una persona extremadament tenaç, constant, i ser conscient que es converteix com a mínim en el 90% de la teva vida.
Absorbeix el teu temps de manera exponencial.
Per tant, penso que a l'emprenedoria existeix un component vocacional important.